Mədəniyyətin səyyar təlimləri uğurla başa çatıb - Xəbərlər | Azərbaycan Respublikası Mədəniyyət Nazirliyi
Mədəniyyətin səyyar təlim briqadaları Mədəniyyət Nazirliyinin Mədəniyyət üzrə Elmi-Metodiki və İxtisasartırma Mərkəzinin və Bakı Şəhər Mədəniyyət Baş İdarəsi tərəfindən ölkəmizin mədəniyyət siyasətinin daha aktiv, mobil və əlverişli şəkildə həyata keçirilməsini təmin etmək məqsədilə təşkil olunub. Təlimlərin qısa müddətdə daha da səmərəli şəkildə keçirilməsinin təmin edilməsi üçün iki müəssisə oktyabr-dekabr aylarında məhz bu briqadalardan istifadə etmək qənaətinə gəlmişdir. Təlimlərdə əsasən tətbiqi biliklərə üstünlük verməklə birlikdə kreativ yanaşmalar tətbiq olunub.
Dekabrın 4-də Tovuz rayon Heydər Əliyev Mərkəzində Mədəniyyət üzrə Elmi-Metodiki və İxtisasartırma Mərkəzinin, Bakı Şəhər Mədəniyyət Baş İdarəsinin və Ağstafa Regional Mədəniyyət İdarəsinin birgə təşkilatçılığı ilə mədəniyyətin səyyar briqadaları tərəfindən növbəti qısamüddətli təlim keçirilib. Ağstafa Regional Mədəniyyət İdarəsinin Tovuz rayonu üzrə nümayəndəsi Adil Hacıyevin, Heydər Əliyev Mərkəzinin direktoru Humay Aslanovanın iştirakı ilə keçirilmiş təlim regionun mədəniyyət evlərində çalışan əməkdaşları üçün təşkil olunub.
Təlimçilər, “Mədəniyyət evlərinin sosial statusu: problemlər və müasir tendensiyalar”, “Mədəniyyət müəssisələrində pullu xidmətlərin təşkili: xüsusiyyətlər və problemlər”, “Yeni formatlı tədbirlərin təşkili: xüsusiyyətləri və qaydaları”, “Klub işinin təşkili”, “Mədəniyyət müəssisələrinin fəaliyyətinin təbliği əsasları”, “Mədəniyyət evlərinin fəaliyyətinin təşkili: müasir xüsusiyyətlər və tələblər” və “Mədəniyyət evlərinə gənclərin cəlb olunması formaları” mövzularda təlimlər təqdim ediblər.
Çıxış edənlər mədəniyyət müəssisələrinin fəaliyyətində yeni forma və metodların istifadəsindən, ödənişli xidmətlərdən, kreativ və mədəniyyət sənayesi, marketinq və menecmentdən, onlayn təbliğat və PR-dan danışıblar.
Daha sonra təlim dinləyiciləri və iştirakçıları arasında mövzu ətrafında fikir mübadiləsi aparılıb.
Qeyd edək ki, bu günə qədər Lənkəran, Şamaxı, Bakı, Gəncə, Gədəbəy, Göyçayda müxtəlif təlimlər uğurla həyata keçirilib.
Cümə axşamı, 30.01.2020 01:05